b'\n_START_ARTICLE_\nEkstazi\n_START_PARAGRAPH_\nEkstazi je znanstveni zbirni izraz za vrsto snovi, ki so postale \xc5\xa1ir\xc5\xa1e popularne konec 20. stoletja. Najprej so s tem izrazom ozna\xc4\x8devali le eno kemi\xc4\x8dno snov (MDMA), pozneje pa so z njim za\xc4\x8deli ozna\xc4\x8devati tudi nekatere druge sorodne psihoaktivne snovi s podobnim namenom uporabe._NEWLINE_MDMA je leta 1912 odkrila farmacevtska dru\xc5\xbeba Merck, ko je iskala zdravilo za zmanj\xc5\xa1evanje apetita, vendar ga je pozneje opustila zaradi psihoaktivnih u\xc4\x8dinkov. V petdesetih letih ga je raziskovala severnoameri\xc5\xa1ka vojska, ki je iskala sredstvo za "popustitev zavor". Pozneje, v polnem razmahu kontrakulturnih in psihedeli\xc4\x8dnih gibanj, pa je bil ekstazi predmet eksperimentiranja severnoameri\xc5\xa1kih psihologov in psihiatrov, ki so predpostavljali, da lahko sprosti nekatere psihi\xc4\x8dne zavrtosti pacientov. Danes pod tem pojmom poznamo snovi, ki so izdelane v ilegalnih laboratorijih s kemi\xc4\x8dno sintezo in brez naravnih sestavin, vsebnost psihoaktivne snovi pa pogosto zelo niha. U\xc4\x8dinek na organizem je zato nepredvidljiv, zlasti zaradi ne\xc4\x8distosti in prisotnosti \xc5\xa1tevilnih drugih nevarnih snovi. Prodaja se v obliki tablet ali pilul. Na njihovi povr\xc5\xa1ini so vgravirane razli\xc4\x8dne risbe kot prepoznavni elementi. Tabletka lahko vsebuje me\xc5\xa1anico drog; najve\xc4\x8dkrat gre za stimulativne droge, kot so amfetamini, efedrin in kofein. \xc4\x8ceprav to poimenovanje vklju\xc4\x8duje razli\xc4\x8dne snovi, pa je kot ekstazi najbolj znana droga MDMA, podoben u\xc4\x8dinek pa imata tudi drogi MDEA in MDA. Slednja je osnovna molekula, iz katere izhajajo vse sodobne plesne droge, ki jih ozna\xc4\x8dujemo kot ekstazi, in je po u\xc4\x8dinkih bli\xc5\xbeje LSD-ju kot amfetaminom, je manj "speedy" in bolj psihedeli\xc4\x8dna kot MDMA._NEWLINE_Nekak\xc5\xa1en za\xc5\xa1\xc4\x8ditni znak za ekstazi je bila konec osemdesetih let tableta z vgraviranim znakom goloba (Dove), ki naj bi vsebovala okoli 120 mg MDMA. Dodane so lahko \xc5\xa1e kak\xc5\xa1e druge sestavine, ki imajo bolj ali manj halucinogene u\xc4\x8dinke, ali druge droge ter obi\xc4\x8dajna zdravila, na primer aspirin, anestetik ketamin ipd. V osemdesetih letih je bila popularnost ekstazija in nekaterih drugih, podobnih snovi vezana na razmah glasbe house, zlasti v ZDA (Detroit, Chicago itn.) in Avstraliji. V Evropi je do ve\xc4\x8djega vdora droge v povezavi z glasbo pri\xc5\xa1lo najprej v Veliki Britaniji, na Nizozemskem in v Nem\xc4\x8diji, od tod pa v vso Evropo. V za\xc4\x8detku 21. stoletja je navdu\xc5\xa1enje nad ekstazijem nekoliko pojenjalo._NEWLINE_V tabletkah, ki so bile v za\xc4\x8detku 21. stoletja najbolj pogoste na slovenski rejverski sceni, je bilo obi\xc4\x8dajno 70\xe2\x80\x93120\xc2\xa0mg MDMA ali MDEA. Razlika v u\xc4\x8dinku teh dveh psihoaktivnih snovi je naslednja: MDMA pomeni klasi\xc4\x8dno izku\xc5\xa1njo ekstazija, ki daje ob\xc4\x8dutek topline, povezanosti in komunikacije, u\xc4\x8dinki MDEA pa omogo\xc4\x8dajo ve\xc4\x8d energije in plesa, manj pa je emocij in komunikacije._NEWLINE_Ekstazi se podobno kot kokain pogosto zlorablja ob koncu tedna za zabavo (rekreativno). U\xc5\xbeivalci ekstazija imajo visok psihoaktivni profil, kar pomeni, da poleg tabletk obi\xc4\x8dajno u\xc5\xbeivajo tudi druge droge, med njimi alkohol, tobak, ha\xc5\xa1i\xc5\xa1 in pogosto tudi kokain.\n_START_SECTION_\nU\xc4\x8dinki\n_START_PARAGRAPH_\nU\xc4\x8dinkovanje ekstazija je stopenjsko. Prva stopnja je "energiziranje" in se obi\xc4\x8dajno za\xc4\x8dne 30-45 minut po zau\xc5\xbeitju, lahko pa tudi \xc5\xa1ele po dveh urah, odvisno od zau\xc5\xbeite substance. Vrh mo\xc4\x8di delovanja substance ali tako imenovani flash (po angloameri\xc5\xa1kem slengu tudi "hit" oziroma "rush") traja 15-30 minut. "Plato" predstavlja fazo navidezne umiritve omamljenosti in obi\xc4\x8dajno nastopi od pol do tri ure po uvodnem rushu. Pojavi se mo\xc4\x8dnej\xc5\xa1e zavedanje ljudi, prostora, \xc4\x8dasa in glasbe, prej\xc5\xa1nja eksplozija zavesti se v tej fazi umiri v \xc4\x8disto meditacijo. Sledi t. i. spu\xc5\xa1\xc4\x8danje ali prehajanje v bolj amfetaminsko omamljenost, ki traja 3-6 ur po rushu. Zna\xc4\x8dilno je slab\xc5\xa1anje psihi\xc4\x8dnega po\xc4\x8dutja, zato se pri nekaterih lahko pojavijo tudi razo\xc4\x8daranje ali druge negativne emocije, vse do samomorilnih misli. U\xc4\x8dinki ekstazija se nadaljujejo tudi po spanju, poleg iz\xc4\x8drpanosti je pri nekaterih navzo\xc4\x8de tudi ugodje in spro\xc5\xa1\xc4\x8denost.\n_START_SECTION_\nTveganja\n_START_PARAGRAPH_\nZa ve\xc4\x8dino novih drog na trgu je zna\xc4\x8dilno, da so predstavljene kot povsem ne\xc5\xa1kodljive. Tudi zagovorniki ekstazija so ga branili kot snov, ki ne pomeni nobenega tveganja za zdravje. Toda navidezno ne\xc5\xa1kodljivost drog je mogo\xc4\x8de opredeliti \xc5\xa1ele po dolo\xc4\x8denem obdobju u\xc5\xbeivanja. V zvezi z ekstazijem obstajajo \xc5\xa1tevilna tveganja, ki jih je treba upo\xc5\xa1tevati.'